ગુજરાત પોલીસની ભરતીની શારીરિક કસોટીના કોલલેટર શુક્રવાર રાતના 8.50થી OJAS પરથી ડાઉનલોડ કરી શકાશે | Candidates worried as not seeing collator on OJAS website till noon - Divya Bhaskar
Candidates Worried As Not Seeing Collator On OJAS Website Till Noon
આતુરતાનો અંત:ગુજરાત પોલીસની ભરતીની શારીરિક કસોટીના કોલલેટર શુક્રવાર રાતના 8.50થી OJAS પરથી ડાઉનલોડ કરી શકાશે
OJAS વેબસાઈટ પર કોલલેટર મોડી રાત સુધી ન આવતાં ઉમેદવારો ચિંતામાં રહ્યા
PSI અને LRD બંનેમાં ફોર્મ ભરનાર ઉમેદવારોએ એક જ કોલલેટર કાઢવાનો રહેશે
LRD અને PSIની શારીરિક કસોટી એક સાથે 3 ડિસેમ્બરથી શરૂ થશે
15 મેદાનમાં લેવાનાર આ પરીક્ષામાં રાજ્યના 12 લાખ જેટલા ઉમેદવારોએ ઉમેદવારી નોંધાવી
ગુજરાત પોલીસની PSI અને LRD ભરતીના ફિઝિકલ ટેસ્ટ માટેના કોલલેટર આખરે OJASની વેબસાઈટ પર મૂકવામાં આવ્યા છે. સવારથી ઉમેદવારો જે રીતે કોલલેટરની રાહ જોતા હતા તેનો આખરે રાતે 8.50 વાગ્યે અંત આવ્યો છે. PSI અને LRD બંનેમાં ફોર્મ ભરનાર ઉમેદવારોએ એક જ કોલલેટર કાઢવાનો રહેશે.
કોલલેટરને લઈને દિવસભર ઉમેદવારો મૂંઝવણમાં રહ્યા
ગુજરાત પોલીસની PSI અને લોકરક્ષક (LRD)ની ભરતીમાં 12 લાખ જેટલા ઉમેદવારોએ ઉમેદવારી નોંધાવી છે, ત્યારે આગામી 3 ડિસેમ્બરથી ફિઝિકલ ટેસ્ટ રાજ્યના 15 જેટલા ગ્રાઉન્ડ પર લેવામાં આવનાર છે. ફિઝિકલ ટેસ્ટ માટેના કોલલેટર આજે 26 નવેમ્બરથી OJASની વેબસાઇટથી ડાઉનલોડ થશે તેવી જાહેરાત કરાઈ હતી. જોકે મોડીરાત સુધી OJAS વેબસાઈટ પર કોલલેટર અંગેની માહિતી મૂકવામાં ન આવતા ઉમેદવારોમાં ભારે ચિંતા અને અસમંજસની સ્થિતિ ઊભી થઈ હતી.
સવારથી વેબસાઈટ ચેક કરી રહ્યા છે ઉમેદવારો
26 નવેમ્બરથી કોલલેટર ડાઉનલોડ કરવામાં આવશે તેવી જાહેરાતના પગલે વહેલી સવારથી જ ઉમેદવારો OJASની વેબસાઇટ ઉપર કોલલેટરની તપાસ કરી રહ્યા છે. લોકરક્ષક ભરતી બોર્ડના ચેરમેન હસમુખ પટેલ કે PSI ભરતી બોર્ડના ચેરમેન વિકાસ સહાય દ્વારા કોલલેટર હજી સુધી કેમ વેબસાઇટ પર નથી મૂકવામાં આવ્યા તેની સોશિયલ મીડિયા કે વેબસાઈટ પર કોઈ જાહેરાત ન કરવામાં આવતા ઉમેદવારોમાં ભારે અસમંજસ ભરી સ્થિતિ ઊભી થઈ છે અને દોડની પરીક્ષા લેવાશે કે કેમ તેની પણ ચિંતા કરી રહ્યા છે.
હસમુખ પટેલે 18 નવેમ્બરે કરેલું ટ્વીટ
હસમુખ પટેલે ટ્વીટ કરીને આપી હતી જાણકારી
આ અગાઉ LRD ભરતી બોર્ડના ચેરમેન હસમુખ પટેલે ખુદ ટ્વીટ કરીને આ અંગે જાણકારી આપી હતી. જે મુજબ, 26 નવેમ્બરથી લોકરક્ષક દળની પરીક્ષા માટે કોલ લેટર OJAS વેબસાઈટ પરથી ડાઉનલોડ થશે. જોકે વેબસાઈટ પર બપોરના 3 વાગ્યા સુધી કોઈપણ માહિતી ન આવતા સવારથી રાહ જોઈને બેઠેલા ઉમેદવારો મૂંઝાયા હતા.